**Ministru kabineta noteikumu projekta "Grozījumi Ministru kabineta 2018. gada 4. decembra noteikumos Nr. 761 "Elektroniskās maksātnespējas uzskaites sistēmas noteikumi"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Grozījumi Ministru kabineta 2018. gada 4. decembra noteikumos Nr. 761 "Elektroniskās maksātnespējas uzskaites sistēmas noteikumi"" (turpmāk **–**noteikumu projekts) mērķis ir noteikt Elektroniskās maksātnespējas uzskaites sistēmas (turpmāk – sistēma) lietotāju sistēmā iekļauto personu identificējošo datu pareizības pārbaudi precizitātes nodrošināšanas nolūkā maksātnespējas procesā un tiesiskās aizsardzības procesā (turpmāk – TAP), izmantojot citu valsts informācijas sistēmu datus.  Paredzēts, ka noteikumu projekts stāsies spēkā 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 7. maija rīkojumu Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai") 179.1. pasākums, kurā tostarp noteikts uzdevums stiprināt maksātnespējas uzraudzības sistēmu, līdz 2020. gada 31. decembrim pārskatīt izveidotās uzraudzības sistēmas efektivitāti, paplašinot sistēmā apkopoto datu apjomu un pilnveidojot to analīzi.[[1]](#footnote-2)  Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (turpmāk – Vispārīgā datu aizsardzības regula) 5. panta pirmā punkta d) apakšpunkts.  Tieslietu ministrijas un Maksātnespējas kontroles dienesta (turpmāk – MKD) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Sistēmā apstrādāto fiziskās personas datu precizitātes nodrošināšana.**  Saskaņā ar Maksātnespējas likuma 12.1 panta pirmo daļu sistēma ir valsts informācijas sistēma, kuras pārzinis ir MKD, bet turētājs – TA.  Sistēmas pārziņa un turētāja funkcijas noteiktas Valsts informācijas sistēmu likumā. Šeit un turpmāk anotācijas tekstā jēdzieni "turētājs" un "pārzinis" lietoti Valsts informācijas sistēmu likuma izpratnē, ja vien īpaši nav atrunāts citādi.  Atbilstoši Valsts informācijas sistēmu likuma 1. panta 2. punktam pārzinis normatīvajos aktos noteiktajā kārtībā organizē un vada valsts informācijas sistēmas darbību. Savukārt saskaņā ar minētā likuma 1. panta 3. punktu sistēmas turētājs ir pārzinis vai tā pilnvarota institūcija, kas uztur šīs sistēmas informācijas un tehnisko resursu funkcionalitāti un nodrošina informācijas apriti.  Saskaņā ar Valsts informācijas sistēmu likuma 8. panta 6. punktu viena no sistēmas turētāja funkcijām ir nodrošināt sistēmas arhīva formēšanu elektroniskā veidā, tā saglabāšanu, datu rezerves kopiju sagatavošanu, datu drošību un aizsardzību. Atbilstoši Valsts informācijas sistēmu likuma 14. panta pirmajai daļai normatīvajos aktos noteikto sistēmas drošības prasību ievērošanu nodrošina valsts informācijas sistēmas pārzinis.  Vienlaikus kopš 2018. gada 25. maija Latvijas Republikā ir tieši piemērojama Vispārīgā datu aizsardzības regula. Viens no minētajā regulā ietvertajiem personas datu apstrādes principiem ir datu precizitātes princips (Vispārīgās datu aizsardzības regulas 5. panta pirmā punkta d) apakšpunkts). Attiecīgi minētais princips ir tiešā veidā attiecināms un piemērojams uz sistēmā ietvertajiem personas datiem.  Sistēmā iekļaujamo datu, tostarp personas datu apjoms noteikts Ministru kabineta 2018. gada 4. decembra noteikumos Nr. 761 "Elektroniskās maksātnespējas uzskaites sistēmas noteikumi" (turpmāk – Ministru kabineta noteikumi Nr. 761).  Ievērojot sistēmas pārzinim un turētajam Valsts informācijas sitēmu likumā noteiktās funkcijas, TA un MKD ir jānodrošina sistēmā ietverto personas datu precizitāte.  Lai nodrošinātu sistēmā ievadīto personu datu – vārds, uzvārds, personas kods – apstrādes precizitāti un aktualitāti, ir jānodrošina, ka sistēmas lietotājs sistēmā nevar ievadīt minētos datus kļūdaini vai ievadīt neaktuālus datus. Minēto nav iespējams pilnībā nodrošināt, ja sistēmas lietotājs ievada personas datus manuāli, tos nepārbaudot Pilsonības un migrācijas lietu pārvaldes (turpmāk – PMLP) vestajā Iedzīvotāju reģistrā[[2]](#footnote-3) (kā tas notiek šobrīd), jo šādā veidā iespējama apzināta vai neapzināta kļūdas pieļaušana, kā rezultātā sistēmā tiek apstrādāti neprecīzi personu dati.  Tādējādi ir jānodrošina automātiska personas identificējošo datu ievadīšana, saņemot tos no PMLP vestā Iedzīvotāju reģistra.  Ministru kabineta noteikumu Nr. 761 3. punktā paredzēts, ka informāciju sistēmā iekļauj un aktualizē, pamatojoties uz attiecīgu dokumentu vai amata pienākumu izpildes ietvaros veiktu amata darbību, vai tiešsaistes datu pārraides režīmā saņemtu informāciju. Savukārt šo noteikumu 4. punkts paredz, ka sistēmā iekļautās ziņas sistēmas pārzinis sniedz un saņem no valsts un pašvaldības iestādēm un citiem subjektiem tiešsaistes datu pārraides režīmā vai izmantojot citus elektroniskos sakaru līdzekļus saskaņā ar vienošanos un tajā noteikto sadarbības kārtību.  No minētā izriet MKD kā sistēmas pārziņa tiesības sistēmā iekļaujamos personas datus iegūt tiešsaistes datu pārraides režīmā no valsts iestādēm, tostarp, lai nodrošinātu sistēmā saglabājamo personas datu saņemšanu.  Ministru kabineta noteikumu Nr. 761 41. punktā ir definēti sistēmas lietotāji:  1) MKD nodarbinātie;  2) TA nodarbinātie;  3) citu valsts un pašvaldību institūciju nodarbinātie;  4) administratori;  5) TAP uzraugošās personas.  Jāņem vērā, ka atbilstoši Maksātnespējas likuma 12.5 panta piektajai daļai un 26. panta 2.1 daļai uzraugošā persona un administrators, izmantojot likumā piešķirtās tiesības un pildot likumā noteiktos pienākumus, lieto sistēmu. Saskaņā ar Ministru kabineta noteikumiem Nr. 761 administratoram un uzraugošajai personai sistēmā jāreģistrē maksātnespējas procesā (TAP) iesaistīto personu, piemēram, kreditoru, pilnvaroto personu u.c. personu dati.  Līdz ar to šā brīža tiesiskais regulējums nepietiekami regulē MKD kā sistēmas pārziņa tiesības nodrošināt sistēmas lietotājiem iespējas saņemt no PMLP vestā Iedzīvotāju reģistra personu datus tiešsaistes režīmā pareizības pārbaudes un precizitātes nodrošināšanas nolūkā to reģistrēšanai sistēmā.  Lai noregulētu esošo situāciju, ir izstrādāts noteikumu projekts, kas nosaka sistēmas lietotāja tiesības pārbaudīt maksātnespējas procesā vai TAP iesaistīto personu (neatkarīgi no personas statusa maksātnespējas procesā – parādnieks, parādnieka pārstāvis, kreditors u.c.) identificējošos datus PMLP vestajā Iedzīvotāju reģistrā attiecībā uz ikvienu personu, kuru sistēmas lietotājs ievadīs sistēmā.  Faktiski šī kārtība izpaudīsies tā, ka, sistēmas lietotājam ievadot personas kodu sistēmā, bez maksas tiešsaistē no Iedzīvotāju reģistra tiks izsaukts personas vārds un uzvārds. Minētie personas dati tiks ievadīti sistēmā automatizēti, sistēmas lietotājam pirmreizēji reģistrējot tos sistēmā uzturētajā vienotajā personu sarakstā (turpmāk – Saraksts).  Saraksta izmantošana palīdz nodrošināt precīzu un vienotu personas datu apstrādi sistēmā. Atbilstoši sistēmas funkcionalitātei, lai kādā tās sadaļā varētu ievadīt personu, tai sākotnēji jābūt piereģistrētai Sarakstā. Savukārt, kādā sistēmas sadaļā veicot jau iepriekš piereģistrētas personas ievadīšanu, pēc personas koda ievades attiecīgajā sadaļā tiek izsaukti Sarakstā reģistrētie personas dati, proti, vārds un uzvārds. Ja izsauktie dati – vārds un uzvārds – ir korekti, sistēmas lietotājs tos ielasa automātiski, tādējādi nepieļaujot kļūdas rašanos. Tādā veidā Saraksta lietošana vienlaikus ar personas datu iegūšanu no Iedzīvotāju reģistra neļaus sistēmā reģistrēt kļūdainus personas datus, kā arī ar vienu un to pašu personas kodu sistēmā reģistrēt un ievadīt dažādus/vairākus vārdus un uzvārdus ("dubulto personu").  Atšķirībā no PMLP uzturētajiem datiem, Sarakstā uzturētie personas dati ir palīginformācija precīzas personu reģistrēšanas un ievadīšanas sistēmā nodrošināšanai. Tāpēc sistēmas lietotājam, ievadot iepriekš sistēmā reģistrētu personu, ir pienākums pārliecināties par no Saraksta izsaukto personas datu precizitāti (ņemot vērā, ka līdz noteikumu projekta spēkā stāšanās brīdim personas dati tiek reģistrēti manuāli) un aktualitāti. Personas datu aktualizācija notiks, sistēmas lietotājam tiešsaistē izsaucot datus no Iedzīvotāju reģistra, izmantojot zināmo personas kodu, un personas dati automātiski nomainās uz aktuālajiem datiem. Līdz ar to sistēmas lietotājs var izmantot (ievadīt) tikai aktuālos no Saraksta izsauktos personas datus.  Jāvērš uzmanība, ka datu precizitāte sistēmā nodrošinās arī korektu auditācijas pierakstu iegūšanu (sistēmas auditā tiek uzglabāta atsauce uz personas identifikatoru Saraksta datu bāzē).  Tāpat jāņem vērā, ka sistēmas lietotājiem nebūs tiesības izmantot ar noteikumu projektu paredzēto kārtību, lai bez maksas iegūtu no Iedzīvotāju reģistra informāciju par personām, kuru dati ievadāmi sistēmā atbilstoši Ministru kabineta noteikumiem Nr. 761 citiem mērķiem, piemēram, lai celtu prasību tiesā maksātnespējas procesa ietvaros, nepieciešamos datus administratoram būs jāpieprasa PMLP līdzšinējā kārtībā.  **2. No PMLP Iedzīvotāju reģistra iegūto personas datu aizsardzība un drošība.**  Lēmumu par piekļuves tiesību sistēmai piešķiršanu un anulēšanu sistēmas lietotājiem pieņem sistēmas pārzinis. Ministru kabineta noteikumu Nr. 761 52. punktā ir noteikti sistēmas lietotāju pienākumi, tostarp ievadīt un apstrādāt sistēmas datus atbilstoši amata pienākumiem, lietot sistēmu tikai amata pienākumu izpildei, nenodot un neizpaust trešajām personām sistēmas piekļuvei nepieciešamos rekvizītus, neveikt darbības, kas varētu apdraudēt sistēmā iekļauto datu drošību, aizsardzību un integritāti, nenodot un neizpaust trešajām personām sistēmā iekļautās ziņas, kas iegūtas, veicot amata darbības vai administratora profesionālo darbību (izņemot gadījumu, ja ziņu nodošanu paredz normatīvie akti), nenodot un neizpaust trešajām personām sistēmā iekļautās ziņas par veiktajām amata un profesionālajām darbībām, kā arī ziņas, kas iegūtas, veicot amata darbības vai administratora profesionālo darbību (izņemot gadījumu, ja ziņu nodošanu paredz normatīvie akti).  Vienlaikus sistēmas darbībā ir nodrošināta Ministru kabineta 2015. gada 28. jūlija noteikumos Nr. 442 "Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām" noteikto prasību paaugstinātas drošības sistēmām izpilde. Tās ietvaros būtiska nozīme ir sistēmas auditācijas pierakstu veidošanai, kas ļauj veikt kontroli par sistēmas lietotāju veiktās datu apstrādes tiesiskumu, tostarp datu apstrādi vienīgi personas pirmreizējai reģistrēšanai Sarakstā, lai pēc tam to varētu ievadīt konkrētā maksātnespējas procesa (TAP) sadaļā un jau reģistrētas personas ievadīšanai konkrētā maksātnespējas procesa (TAP) sadaļā, mērķim. Tāpat minēto nodrošinās informācijas sniegšana par datu subjekta apstrādātajiem datiem PMLP pēc pieprasījuma, kā arī regulāri atbilstoši pārresoru vienošanās noteikumiem, kas tiks noslēgta pēc šo noteikumu projekta pieņemšanas.  Izvērtējot iespējas no Saraksta izsaukto datu izmantošanu citiem mērķiem, norādāms, ka minētos personas datus iespējams izsaukt vienīgi, ievadot konkrētu personas kodu, tāpēc, pirmkārt, personas kods ir precīzi jāzina, otrkārt, jāapzinās, kura persona tiek meklēta. Turklāt nevar paļauties, ka meklētā persona ir reģistrēta Sarakstā. Līdz ar to personas datu izmantošanas mērķi ir skaidri definēti un to izmantošana citiem mērķiem nav paredzēta.  **3. Citi ar noteikumu projektu paredzētie grozījumi.**  Noteikumu projekts paredz arī vairākus precizējumus, piemēram, nosakot, ka sistēmas funcija ir iesniegt MKD ne tikai administratoru darbības pārskatus, bet arī dokumentus, izmantojot sistēmā esošos sūtīšanas risinājumus (piemēram, sistēma apstrādātu tostarp administratoru iesniegumus par depozīta izmaksu u.c. dokumentus); noteikts termiņš, kādā var iepazīties ar sistēmā iekļautajām ziņām un dokumentiem; precizēts, kādas ziņas sistēmā ievada MKD, administrators un uzraugošā persona, kā arī veikti vairāki tehniski precizējumi.  Vienlaikus, ņemot vērā, ka atbilstoši Maksātnespējas likuma 12.1 panta trešās daļas 2. punktam sistēmā iekļauj ziņas par TAP norisi, noteikumu projekts paredz, ka sistēmā iekļauj arī ziņas par TAP iesaistītās personas (piemēram, kreditors) vārdu, uzvārdu, personas kodu vai nosaukumu, reģistrācijas numuru, kā arī statusu procesā.  Tāpat, vadoties no līdzšinējās prakses sistēmas lietošanā attiecībā par normatīvajos aktos noteikto ziņu ievadi, aktualizēšanu un atjaunošanu sistēmā, secināts, ka nekavējoša minēto darbību veikšana objektīvi nav iespējama. Līdz ar to noteikumu projektā paredzēts, ka minētās darbības veic trīs darbdienu laikā.  Sistēmas papildinājumu izstrāde tiks nodrošināta sistēmas uzturēšanai 2020. gadā budžeta apakšprogrammā 03.01.00 "Tiesu administrēšana" piešķirto valsts budžeta līdzekļu ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, MKD, TA, PMLP.  PMLP noteikumu projekta izstrādes laikā izteica iebildumu, norādot, ka nedz atbilstoši Maksātnespējas likumā, nedz noteikumu projektā noteiktajam, administratoram nav tiesību bez maksas saņemt aktuālās ziņas no Iedzīvotāju reģistra par personu, kas maksātnespējas procesā nav parādnieks vai parādnieka pārstāvis, arī gadījumā, ja kā ziņu no Iedzīvotāju reģistra sniegšanas kanāls tiek izmantota sistēma.  Norādītais attiecināms arī uz uzraugošajām personām datu saņemšanā no Iedzīvotāju reģistra, izmantojot sistēmu. Proti, Maksātnespējas likumā nav noteikts, ka uzraugošās personas TAP iesaistītās personas vārdu, uzvārdu un personas kodu ir tiesīgas saņemt no Iedzīvotāju reģistra un saņemt to bez maksas.  Sistēmā nav iespējams nodalīt sistēmas lietotājus un ziņu apjomu, kas no Iedzīvotāju reģistra tiešsaistes datu pārraides režīmā sniedzama bez maksas un kuri lietotāji un kādus datus ir tiesīgi saņemt vienīgi veicot valsts nodevas maksu.  Tādējādi PMLP ieskatā noteikumu projekta 4. punkts neatrisina pastāvošo situāciju, ka administratori bez maksas no Iedzīvotāju reģistra ir tiesīgi saņemt vienīgi ziņas par Maksātnespējas likuma 27. panta pirmās daļas 2. punktā noteiktām personām, bet par citu personu datiem, ko plānots nodrošināt, izmantojot sistēmu, ir jāveic valsts nodevas maksa saskaņā ar Iedzīvotāju reģistra likuma 17.1 pantā un uz to pamata izdotajos noteikumos noteikto.  Attiecībā par minēto iebildumu norādāms, ka atbilstoši Maksātnespējas likuma 12.5 panta piektajai daļai un 26. panta 2.1 daļai uzraugošā persona un administrators, izmantojot likumā piešķirtās tiesības un pildot likumā noteiktos pienākumus, lieto sistēmu. Saskaņā ar Ministru kabineta noteikumiem Nr. 761 administratoram un uzraugošajai personai sistēmā jāreģistrē maksātnespējas procesā un TAP iesaistīto personu dati.  Kā jau tika norādīts, šā brīža tiesiskais regulējums nepietiekami regulē (nevis – vispār neregulē) MKD kā sistēmas pārziņa tiesības un iespējas nodrošināt sistēmas lietotājiem iespējas saņemt sistēmā personas datus tiešsaistes režīmā no Pārvaldes vestā Iedzīvotāju reģistra. Uzsverams, ka sistēmā personu datu saņemšana no PMLP vestā Iedzīvotāju reģistra ir nepieciešama vienīgi datu pareizības pārbaudes un precizitātes nodrošināšanas nolūkā to reģistrēšanai sistēmā, nevis izmantošanai kādiem citiem nolūkiem.  PMLP norāde uz Maksātnespējas likuma regulējumu par administratoru tiesībām bez maksas saņemt informāciju par noteiktu personu loku un šādu tiesību neesamību uzraugošajām personām, kā arī neiespējamību nodalīt sistēmas lietotājus un ziņu apjomu, nav attiecināma uz noteikumu projekta regulējumu. Proti, Maksātnespējas likums jau šobrīd noteic (12.1 pants), ka ziņas sistēmā iekļauj un aktualizē, pamatojoties uz informāciju, kas saņemta no valsts vai pašvaldību institūcijām no citām valsts informācijas sistēmām, bet neregulē šo jautājumu pietiekoši skaidri. Tādējādi pēc būtības noteikumu projekts nav pretrunā spēkā esošā Maksātnespējas likuma regulējumam. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs šādas sabiedrības mērķgrupas:  1. *administratori un uzraugošās personas*– sistēmā ietvertā funkcionalitāte palīdzēs administratoriem un uzraugošajām personām īstenot efektīvu un likumīgu maksātnespējas procesu un TAP norisi un mērķu sasniegšanu, atvieglojot šo personu ikdienas darbu. 2020. gada 12. augustā Latvijas Republikas Uzņēmumu reģistra vestajā maksātnespējas reģistrā ir reģistrēti 177 administratori.[[3]](#footnote-4)  2. *MKD* – noteikumu projekts pozitīvi ietekmēs iestādes darbu, lai efektīvāk un mērķtiecīgāk īstenotu Maksātnespējas likumā noteiktos uzdevumus, tostarp, īstenojot administratoru darbības uzraudzību. Nodrošināts ērtāks risinājums precīzu datu ievadei sistēmā.  3. *TAP un maksātnespējas procesa subjekti* – saskaņā ar sistēmas datiem 2020. gada 12. augustā kopā ir aktīvi 3241 procesi (81 TAP, 752 juridiskās personas maksātnespējas procesi un 2489 fiziskās personas maksātnespējas procesi). Noteikumu projektā ietvertais risinājums neradīs šaubas par sistēmas datu precizitāti, kļūdu iespējamību personu datos. |
| 2. | Tiesiskā regulējuma ietekme uz tautsaimniecību un administratīvo slogu | Personas datu apmaiņas nodrošināšana sistēmā, pamatojoties uz Iedzīvotāju reģistra informāciju, kā arī ierakstu izdarīšana sistēmā, samazinās laika resursa patēriņu, kas sistēmas lietotājam bija nepieciešams personas datu precizēšanai, pirms to ievadīšanas sistēmā un neprecīzi ievadītu datu labošanai, tādējādi tiks samazināta sistēmas lietotāju noslodze.  Noteikumu projektā nav paredzēts uzlikt papildu slogu, ievadot citas ziņas, kā vien tās, kas ir noteiktas Maksātnespējas likumā un Ministru kabineta noteikumos Nr. 761.  Tāpat jāņem vērā, ka noteikumu projekts neparedz citām valsts vai pašvaldību institūcijām pienākumu ievadīt jaunas ziņas, bet tikai nodot sistēmai attiecīgajai institūcijai pieejamās ziņas.  Citām sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju ieinteresētajām personām izteikt viedokli, noteikumu projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" 2020. gada 24. jūlijā ievietots Maksātnespējas kontroles dienesta (pieejams: <http://mkd.gov.lv/lv/link_part_186/link_part_187/>), Tieslietu ministrijas (pieejams: <https://www.tm.gov.lv/lv/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-2018-gada-4-decembra-noteikumos-nr-761-elektroniskas-maksatnespejas-uzskaites-sistemas-noteikumi-izstrades-procesa-lidz-2020-gada-7-augustam>) un Valsts kancelejas (pieejams: <https://mk.gov.lv/lv/content/ministru-kabineta-diskusiju-dokumenti>) tīmekļvietnēs. |
| 2. | Sabiedrības līdzdalība projekta izstrādē | Noteikumu projekta izstrādes ietvaros notikušas konsultācijas ar TA un PMLP pārstāvjiem.  Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, līdz 2020. gada 7. augustam rakstiski sniedzot viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | TA un PMLP pārstāvji konceptuāli atbalstīja grozījumu nepieciešamību.  Sabiedrības pārstāvju viedokļi par noteikumu projektu pēc tā ievietošanas Maksātnespējas kontroles dienesta, Tieslietu ministrijas un Valsts kancelejas tīmekļvietnē līdz paziņojumā par sabiedrības līdzdalību noteiktajam termiņam nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, MKD, TA, PMLP. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nerada ietekmi uz pārvaldes funkcijām un institucionālo struktūru.  Nav nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Pleikšne 67099125

[Anda.Pleiksne@mkd.gov.lv](mailto:Anda.Pleiksne@mkd.gov.lv)

Strode-Pastore 67099146

[Zanete.Strode-Pastore@mkd.gov.lv](mailto:Zanete.Strode-Pastore@mkd.gov.lv)

1. Valdības rīcības plāns Deklarācijas par Artura Krišjāņa Kariņa vadītā Ministru kabineta iecerēto darbību īstenošanai. Pieejams: <https://likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai> [aplūkots 2020. gada 16. martā]. [↑](#footnote-ref-2)
2. Iedzīvotāju reģistra likums zaudē spēku 2021. gada 28. jūnijā, kad spēkā stāsies 2017. gada 14. decembra likums [Fizisko personu reģistra likums](https://likumi.lv/ta/id/296185-fizisko-personu-registra-likums), kura mērķis ir izveidot un uzturēt vienotu fizisko personu reģistrācijas un uzskaites sistēmu — Fizisko personu reģistru, lai nodrošinātu fizisko personu identifikāciju un datu apstrādi, ko veic valsts institūcijas un amatpersonas.

   PMLP būs Fizisko personu reģistra pārzinis, kas saskaņā ar Fizisko personu datu aizsardzības likuma 10. panta pirmās daļas 4. punktu, tāpat kā šobrīd Iedzīvotāju reģistrā, nodrošinās personas datu pareizību un to savlaicīgu atjaunošanu, labošanu vai dzēšanu, ja personas dati ir nepilnīgi vai neprecīzi saskaņā ar personas datu apstrādes mērķi (sk. likumprojekta “Fizisko personu reģistra likums” sākotnējās ietekmes novērtējuma ziņojumu (anotāciju) <http://titania.saeima.lv/LIVS12/SaeimaLIVS12.nsf/0/44AF74AB6DC2D917C2258107002E3E87?OpenDocument#b> (aplūkots 21.05.2020.) [↑](#footnote-ref-3)
3. Latvijas Republikas Uzņēmumu reģistra maksātnespējas reģistrs. Pieejams:  <https://maksatnespeja.ur.gov.lv/insolvency/practitioner/lv> [aplūkots 12.08.2020.]  [↑](#footnote-ref-4)